कानपुर: बराज से छलांग लगाकर जान देने जा रहा था शख्स, पुलिसकर्मियों ने बचाया, इनाम का ऐलान
पुलिस ने तत्परता दिखाते हुए एक शख्स को खुदकुशी करने से रोक लिया। उस शख्स की काउंसलिंग की और उसे सही सलामत अपने परिवार के बीच भिजवाया।
कानपुर: आमतौर पर अक्सर हमें किसी घटना में पुलिस की लापरवाही की बात सुनने को मिलती है। लेकिन समय-समय पर पुलिस के कुछ ऐसे काम भी उभर कर सामने आते हैं जिनसे गर्व की अनुभूति होती है। जी हां, ऐसी ही एक घटना कानपुर नगर क्षेत्र में हुई जहां पुलिस ने तत्परता दिखाते हुए एक शख्स को खुदकुशी करने से रोक लिया। उस शख्स की काउंसलिंग की और उसे सही सलामत अपने परिवार के बीच भिजवाया। पुलिस के इस सराहनीय कार्य की सभी तारीफ कर रहे हैं। वहीं एक शख्स को आत्महत्या करने से रोककर उसकी जिंदगी बचाने के लिए इस पूरी पुलिस टीम को 25 हजार रुपये का इनाम देने का ऐलान किया गया। यह ऐलान  DIG/SSP कानपुर की तरफ से किया गया।जानकारी के मुताबिक कल्याणपुर क्षेत्र में तैनात पुलिस पेट्रोलिंग PRV-0431 के पुलिसकर्मियों (हेड कॉन्स्टेबल-संजीव कुमार, कॉन्स्टेबल-मनोज, रत्ना और प्रेमलता) ने गश्त के दौरान एक शख्स को गंगा बराज पर संदिग्ध अवस्था में देखा। वह शख्स बराज से छलांग लगाने की कोशिश कर रहा था। इसी दौरान PRV-0431 के पुलिसकर्मियों ने तत्परता दिखाते हुए शख्स को छलांग लगाने से पहले दबोच लिया। अगर थोड़ी भी देर हो जाती तो वह शख्स बराज से छलांग लगा देता। लेकिन पुलिसकर्मियों ने पूरी फुर्ती दिखाते हुए शख्स को पकड़ लिया। उसे समझाया कि क्यों अपनी जिंदगी खत्म कर रहे हो। पूछताछ में शख्स ने अपना नाम नजीब सिंह बताया। पुलिसकर्मी उसे लेकर थाने पर आए। उसकी काउंसलिंग की और आत्महत्या को कायरता बताया। पुलिस की काउंसलिंग से संतुष्ट होने के बाद उस शख्स को पुलिसवालों ने उसके घर तक पहुंचाया। DIG/SSP कानपुर ने बताया कि पुलिसकर्मियों ने एक शख्स की जान बचाकर बेहद सराहनीय कार्य किया है। खुदकुशी के लिए जाते व्यक्ति की न केवल जान बचाई बल्कि परिवार के एक सदस्य के रूप में उसे सांत्वना भी दी। पुलिसकर्मियों के इस  हृदयस्पर्शी कार्य  के लिए  25 हजार रुपये का इनाम दिया जाएगा। पढ़ें: रेलवे को इस नई तकनीक से हुआ बड़ा फायदा, जानिए अब किन ट्रेनों की बढ़ेगी स्पीडपढ़ें: कितना मजबूत है ममता बनर्जी का सुरक्षा घेरा, मिली हुई है Z प्लस सिक्योरिटी